Summer School

Summer School er en amerikansk ungdomskomedie fra 1987 regissert av Carl Reiner. Filmen handler om en gymnastikklærer som må skrote ferieplanene når han får beskjed om å undervise en gruppe tenåringer i løpet av sommeren. Elevene har lave karakterer og mangler motivasjon til å forbedre dem. Hovedrollen spilles av Mark Harmon, mens sentrale biroller spilles av Kirstie Alley og Courtney Thorne-Smith. 

 Handling 
Freddy Shoop er ansatt som gymnastikklærer ved en High School i California. Det er helt på slutten av skoleåret og han forbereder seg til en etterlengtet ferietur til Hawaii, men til hans store ergrelse beordrer skolens viserektor ham til å undervise noen uengasjerte tenåringer i engelsk denne sommeren. Elevene har blitt hengende kraftig etter og derfor må de bruke sommeren til å forbedre karakterene. De utgjør en meget brokete forsamling av individer og Freddy opplever den første tiden med dem som meget problematisk. Til alt hell blir han gitt pågangsmot av den vakre kvinnelige historielæreren Robin og etter en stund knytter han bånd til elevene og klarer å inspirere dem på sin egen måte. Samtidig med dette blir han forelsket i Robin, men det er ikke like gjensidig i starten. I løpet av sommeren gjennomgår han en prosess der han innser at han må ta både lærerjobben og elevenes utfordringer mer på alvor. 

 Om filmen 
 Publikum 
Summer School ble en moderat suksess i USA, hvor den innbrakte drøyt $35 millioner og havnet på en 32. plass over de meste innbringende filmene i 1987.

 Anmelderne 
Den fikk blandet mottakelse, noe som gjenspeiles i at den har fått 56 % på Rotten Tomatoes. Den amerikanske filmkritikeren Roger Ebert gav den bare en halv av i alt 4 stjerner, mens Leonard Maltin gav den 2,5 av 4 stjerner.
 Annet 
Summer School ble ikke satt opp på kino i Norge, men ble utgitt på video i 1988 av Esselte Video.

 Rollebesetning 
 Mark Harmon – Mr. Freddy Shoop
 Kirstie Alley – Ms. Robin Bishop
 Robin Thomas – Vice Principal Phil Gills
 Patrick Labyorteaux – Kevin Winchester
 Courtney Thorne-Smith – Pam House
 Dean Cameron – Francis "Chainsaw" Gremp
 Gary Riley – Dave Frazier
 Richard Steven Horvitz – Alan Eakian
 Kelly Jo Minter – Denise Green
 Shawnee Smith – Rhonda Altobello
 Ken Olandt – Larry Kazamias
 Fabiana Udenio – Anna-Maria Mazarelli
 Beau Starr – Mr. Gremp
 Laura Waterbury – Mrs. Gremp
 Tom Troupe – Dommer
 Francis X. McCarthy – Rektor Kelban 
 Amy Stock-Poynton – Kim

 Referanser 

 Eksterne lenker 


Kategori:Filmkomedier fra USA
Kategori:Romantiske filmer fra USA
Kategori:Ungdomsfilmer fra USA
Kategori:Filmer fra 1987
Kategori:Engelskspråklige filmer
Kategori:Filmer lagt til USA